title: Euroopan järjestelmäriskikomitean suositus, annettu 24 päivänä maaliskuuta 2021, makrovakauspoliittisten toimenpiteiden rajat ylittävien vaikutusten arvioinnista ja vapaaehtoisesta vastavuoroisuudesta annetun suosituksen EJRK/2015/2 muuttamisesta (EJRK/2021/2) 2021/C 222/02

text:
                  11.6.2021

                  FI

                  Euroopan unionin virallinen lehti

                  C 222/13

         EUROOPAN JÄRJESTELMÄRISKIKOMITEAN SUOSITUS,
         annettu 24 päivänä maaliskuuta 2021,
         makrovakauspoliittisten toimenpiteiden rajat ylittävien vaikutusten arvioinnista ja vapaaehtoisesta vastavuoroisuudesta annetun suosituksen EJRK/2015/2 muuttamisesta (EJRK/2021/2)
         (2021/C 222/02)
         EUROOPAN JÄRJESTELMÄRISKIKOMITEAN HALLINTONEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon finanssijärjestelmän makrotason vakauden valvonnasta Euroopan unionissa ja Euroopan järjestelmäriskikomitean perustamisesta 24 päivänä marraskuuta 2010 annetun Euroopan parlamentin ja neuvoston asetuksen (EU) N:o 1092/2010 (1) ja erityisesti sen 3 artiklan sekä 16, 17 ja 18 artiklan,
         ottaa huomioon Euroopan järjestelmäriskikomitean työjärjestyksen hyväksymisestä 20 päivänä tammikuuta 2011 annetun Euroopan järjestelmäriskikomitean päätöksen EJRK/2011/1 (2) ja erityisesti sen 18, 19 ja 20 artiklan,
         sekä katsoo seuraavaa:

                     (1)

                     Kansallisten makrovakauspoliittisten toimenpiteiden tehokkuuden ja johdonmukaisuuden varmistamiseksi on tärkeää täydentää unionin lainsäädännön mukaista pakollista vastavuoroisuutta vapaaehtoisella vastavuoroisuudella.

                     (2)

                     Euroopan järjestelmäriskikomitean suosituksessa EJRK/2015/2 (3) vahvistetulla makrovakauspoliittisten toimenpiteiden vapaaehtoista vastavuoroisuutta koskevalla kehyksellä pyritään varmistamaan, että samoja makrovakausvaatimuksia sovelletaan samantyyppisiin riskeihin tietyssä jäsenvaltiossa riippumatta rahoituspalvelujen tarjoajan oikeudellisesta asemasta ja sijainnista.

                     (3)

                     Euroopan järjestelmäriskikomitean suosituksessa EJRK/2017/4 (4) suositetaan, että toimittaessaan vastavuoroisuuspyynnön Euroopan järjestelmäriskikomitealle (EJRK) asianomainen aktivoiva viranomainen tekee ehdotuksen sovellettavan olennaisuuskynnyksen enimmäistasosta, jonka alittavalla tasolla katsotaan, että kyseessä olevat makrovakausriskit eivät vaikuta yksittäiseen rahoituspalvelujen tarjoajaan olennaisella tavalla sillä lainkäyttöalueella, jossa asianomainen aktivoiva viranomainen soveltaa kyseistä makrovakauspoliittista toimenpidettä. EJRK voi tarvittaessa ehdottaa tästä poikkeavaa kynnystä.

                     (4)

                     Luxemburgissa toimivien luottolaitosten, vakuutuslaitosten ja ammattimaisten luotonantajien (kiinnitysluotonantajat) on 1 päivästä tammikuuta 2021 alkaen tullut noudattaa Luxemburgissa sijaitseviin asuinkiinteistöihin liittyvissä uusissa kiinnitysluotoissa luototusasteen raja-arvoja eri luotonottajaryhmien osalta seuraavasti: i) 100 prosentin luototusasterajaa sovelletaan pääasiallisena asuntona käytettävän ensiasunnon ostajiin; ii) 90 prosentin luototusasterajaa sovelletaan muihin pääasiallisena asuntona käytettävän asunnon ostajiin (muihin kuin ensiasunnon ostajiin), soveltaen portfoliokiintiötä (15 prosenttia uusista kiinnitysluottojen salkusta voidaan myöntää luotonottajille, joiden luototusaste on yli 90 prosenttia mutta alle 100 prosentin enimmäisluototusasteen); iii) 80 prosentin luototusasterajaa sovelletaan muihin kiinnelainoihin (sijoitusasuntosegmentti mukaan luettuna).

                     (5)

                        Comité du Risque Systémiquen (Luxemburgin järjestelmäriskikomitea) 18 päivänä joulukuuta 2020 esittämän vastavuoroista tunnustamista koskevan pyynnön johdosta ja jotta i) estettäisiin sellaisten kielteisten rajatylittävien vaikutusten konkretisoituminen vuotojen ja sääntelyn katvealueiden hyväksikäytön muodossa, joita Luxemburgissa sovellettavan makrovakauspolitiikan toimenpiteen täytäntöönpano voisi aiheuttaa ja ii) säilytettäisiin tasapuoliset toimintaedellytykset asiaankuuluvien finanssilaitosten välillä ja säilytettäisiin näiden finanssilaitosten yleinen häiriönsietokyky, EJRK:n hallintoneuvosto on päättänyt sisällyttää tämän toimenpiteen niiden makrovakauspoliittisten toimenpiteiden luetteloon, joita suositetaan vastavuoroisesti sovellettaviksi suosituksen EJRK/2015/2 mukaisesti.

                     (6)

                        Commission de Surveillance du Secteur Financierin (finanssialaa valvova viranomainen) aktivoima makrovakauspoliittinen toimenpide on luonteeltaan toimenpide, jota ei ole yhdenmukaistettu unionin lainsäädännössä. Suosituksen EJRK/2015/2 suosituksen C 2 mukaisesti vastavuoroisuuden toteuttavia viranomaisia suositetaan joko panemaan täytäntöön sama makrovakauspoliittinen toimenpide kuin se, jonka aktivoiva viranomainen on toteuttanut, tai jos samaa makrovakauspoliittista toimenpidettä ei ole käytettävissä kansallisessa lainsäädännössä, toteuttamaan EJRK:tä kuultuaan sellaisia lainkäyttöalueellaan käytettävissä olevia makrovakauspoliittisia toimenpiteitä, jotka vaikutukseltaan parhaiten vastaavat aktivoitua makrovakauspoliittista toimenpidettä.

                     (7)

                     EJRK:n hallintoneuvosto on myös päättänyt suosittaa laitoskohtaista kynnysarvoa ja maakohtaista olennaisuuskynnystä, jolla ohjataan de minimis -periaatteen soveltamista vastavuoroisuuden toteuttavissa jäsenvaltioissa.

                     (8)

                     Tästä syystä suositus EJRK/2015/2 olisi muutettava vastaavasti,

               ON HYVÄKSYNYT TÄMÄN SUOSITUKSEN:

            MUUTOKSET

         Muutetaan suositus EJRK/2015/2 seuraavasti:

                     1.

                     Korvataan 1 jaksossa oleva suositus C 1 seuraavasti:

                                 ”.1.

                                 Suosituksena on, että asianomaiset viranomaiset toteuttavat vastavuoroisesti muiden asianomaisten viranomaisten hyväksymiä makrovakauspoliittisia toimenpiteitä, joiden vastavuoroista toteuttamista EJRK on suositellut. Suosituksena on, että seuraavat toimenpiteet, jotka kuvataan tarkemmin liitteessä, toteutetaan vastavuoroisesti:

                                             Belgia:

                                                         —

                                                         luottolaitoksiin, joilla on toimilupa Belgiassa ja jotka käyttävät sisäisen luottoluokituksen menetelmää lakisääteisiä pääomavaatimuksia laskettaessa, sovelletaan asetuksen (EU) N:o 575/2013 458 artiklan 2 kohdan d alakohdan vi alakohdan nojalla riskipainon korotusta sellaisten vähittäisvastuiden osalta, joiden vakuutena on Belgiassa sijaitsevaa kiinteää asunto-omaisuutta, ja korotus koostuu seuraavista osatekijöistä:

                                                                     a)

                                                                     kiinteämääräisestä viiden prosenttiyksikön suuruisesta riskipainon korotuksesta, ja

                                                                     b)

                                                                     suhteellisesta riskipainon korotuksesta, joka sisältää riskipainojen vastuilla painotetun keskiarvon 33 prosentin suuruisen osuuden, jota sovelletaan sellaisiin vähittäisvastuisiin, joiden vakuutena on Belgiassa sijaitsevaa kiinteää asunto-omaisuutta;

                                             Ranska

                                                         —

                                                         asetuksen (EU) N:o 575/2013 395 artiklan 1 kohdassa tarkoitetun suurten asiakasriskien rajoituksen tiukennus viiteen prosenttiin hyväksyttävästä pääomasta; tiukennus koskee vastuita liittyen Ranskassa sääntömääräisen kotipaikan omaaviin hyvin velkaantuneisiin suuriin yrityksiin ja sitä sovelletaan asetuksen (EU) N:o 575/2013 458 artiklan 2 kohdan d alakohdan ii alakohdan mukaisesti maailmanlaajuisen järjestelmän kannalta merkittäviin laitoksiin (G-SII-laitokset) ja muihin rahoitusjärjestelmän kannalta merkittäviin laitoksiin (O-SII-laitokset) varovaisuusperiaatteen mukaisen konsolidoinnin korkeimmalla tasolla;

                                             Luxemburg

                                                         —

                                                         Luxemburgissa sijaitsevien asuinkiinteistöjen uusia kiinnitysluottoja koskevat oikeudellisesti sitovat luototusasterajat, joita sovelletaan eri luotonottajanottajaryhmiin seuraavasti:

                                                                     a)

                                                                     100 prosentin luototusasterajaa sovelletaan pääasiallisena asuntona käytettävän ensiasunnon ostajiin;

                                                                     b)

                                                                     90 prosentin luototusasterajaa sovelletaan muihin pääasiallisen asunnon ostajiin, eli muihin kuin ensiasunnon ostajiin. Tämä raja pannaan täytäntöön suhteellisuutta noudattaen portfoliokiintiön avulla. Tämä merkitsee sitä, että luotonantajien näille luotonottajille myöntämien uusien kiinnitysluottojen salkusta 15 prosenttia voi olla luottoja, joissa luototusaste on yli 90 prosenttia mutta alle 100 prosenttia;

                                                                     c)

                                                                     80 prosentin luototusasterajaa sovelletaan muihin kiinnitysluottoihin (sijoitusasuntosegmentti mukaan luettuna).

                                             Ruotsi:

                                                         —

                                                         riskipainojen vastuilla painotetun keskiarvon luottolaitoskohtainen 25 prosentin suuruinen alaraja, jota sovelletaan asetuksen (EU) N:o 575/2013 458 artiklan 2 kohdan d alakohdan vi alakohdan mukaisesti Ruotsissa asuvien velallisten vähittäisvastuista, joiden vakuutena on kiinteää omaisuutta, koostuvaan lainsalkkuun Ruotsissa toimiluvan saaneiden, sisäisten luottoluokitusten menetelmää käyttävien luottolaitosten osalta lakisääteisen pääoman määrää laskettaessa.”;

                     2.

                     Liite korvataan tämän suosituksen liitteellä.

            Tehty Frankfurt am Mainissa 24 päivänä maaliskuuta 2021.

                  EJRK:n sihteeristön päällikkö,

                  EJRK:n hallintoneuvoston puolesta

               Francesco MAZZAFERRO

            (1)  EUVL L 331, 15.12.2010, s. 1.

            (2)  EUVL C 58, 24.2.2011, s. 4.

            (3)  Euroopan järjestelmäkomitean suositus EJRK/2015/2, annettu 15 päivänä joulukuuta 2015, makrovakauspoliittisten toimenpiteiden rajat ylittävien vaikutusten arvioinnista ja vapaaehtoisesta vastavuoroisuudesta (EUVL C 97, 12.3.2016, s. 9).

            (4)  Euroopan järjestelmäkomitean suositus EJRK/2017/4, annettu 20 päivänä lokakuuta 2017, makrovakauspoliittisten toimenpiteiden rajat ylittävien vaikutusten arvioinnista ja vapaaehtoisesta vastavuoroisuudesta annetun suosituksen EJRK/2015/2 muuttamisesta (EUVL C 431, 15.12.2017, s. 1).

            LIITE

                     ”LIITE

                        Belgia

                           Luottolaitoksiin, joilla on toimilupa Belgiassa ja jotka käyttävät sisäisen luottoluokituksen menetelmää, asetuksen (EU) N:o 575/2013 458 artiklan 2 kohdan d alakohdan vi alakohdan nojalla sovellettava riskipainon korotus sellaisten vähittäisvastuiden osalta, joiden vakuutena on Belgiassa sijaitsevaa kiinteää asunto-omaisuutta. Korotus koostuu kahdesta osatekijästä:

                                 (a)

                                       kiinteämääräisestä viiden prosenttiyksikön suuruisesta riskipainon korotuksesta, ja

                                 (b)

                                       suhteellisesta riskipainon korotuksesta, joka sisältää riskipainojen vastuilla painotetun keskiarvon 33 prosentin suuruisen osuuden, jota sovelletaan sellaisiin vähittäisvastuisiin, joiden vakuutena on Belgiassa sijaitsevaa kiinteää asunto-omaisuutta.

                           I.   Toimenpiteen kuvaus

                                 1.

                                 Belgian toimenpide, jota sovelletaan asetuksen (EU) N:o 575/2013 458 artiklan 2 kohdan d alakohdan vi alakohdan nojalla luottolaitoksiin, joilla on toimilupa Belgiassa ja jotka käyttävät sisäisen luottoluokituksen menetelmää, koostuu riskipainon korotuksesta sellaisten vähittäisvastuiden osalta, joiden vakuutena on Belgiassa sijaitsevaa kiinteää asunto-omaisuutta, ja se sisältää kaksi osatekijää:

                                             a)

                                             Ensimmäinen osatekijä sisältää riskipainon korotuksen viidellä prosenttiyksiköllä sellaisten vähittäisvastuiden osalta, joiden vakuutena on Belgiassa sijaitsevaa kiinteää asunto-omaisuutta, ja se saadaan laskemalla riskipainon korotuksen toinen osa b kohdan mukaisesti.

                                             b)

                                             Toinen osatekijä sisältää riskipainojen vastuilla painotetun keskiarvon 33 prosentin suuruisen osuuden, jota sovelletaan sellaisiin vähittäisvastuisiin, joiden vakuutena on Belgiassa sijaitsevaa kiinteää asunto-omaisuutta. Riskipainojen vastuilla painotettu keskiarvo on yksittäisten lainojen riskipainojen keskiarvo, joka lasketaan asetuksen (EU) N:o 575/2013 154 artiklan mukaisesti, painotettuna asianomaisella vastuuarvolla.

                           II.   Vastavuoroisuus

                                 2.

                                 Asetuksen (EU) N:o 575/2013 458 artiklan 5 kohdan mukaisesti suosituksena on, että asianomaisten jäsenvaltioiden asianomaiset viranomaiset toteuttavat vastavuoroisesti Belgian toimenpiteen soveltamalla sitä jäsenvaltiossa toimiluvan saaneiden luottolaitosten Belgiassa sijaitseviin sivuliikkeisiin, jotka käyttävät sisäisen luottoluokituksen menetelmää, suosituksen C 3 kohdassa täsmennetyssä määräajassa.

                                 3.

                                 Suosituksena on, että asianomaiset viranomaiset toteuttavat vastavuoroisesti Belgian toimenpiteen soveltamalla sitä jäsenvaltiossa toimiluvan saaneisiin luottolaitoksiin, jotka käyttävät sisäisen luottoluokituksen menetelmää ja joilla on suoria vähittäisvastuita, joiden vakuutena on Belgiassa sijaitsevaa kiinteää asunto-omaisuutta. Suosituksen C 2 kohdan mukaisesti suosituksena on, että asianomaiset viranomaiset soveltavat suosituksen C 3 kohdassa täsmennetyssä määräajassa samaa toimenpidettä kuin aktivoiva viranomainen on toteuttanut Belgiassa.

                                 4.

                                 Jos samaa makrovakauspoliittista toimenpidettä ei ole käytettävissä asianomaisten viranomaisten lainkäyttöalueella, suosituksena on, että asianomaiset viranomaiset soveltavat EJRK:tä kuultuaan sellaisia lainkäyttöalueellaan käytettävissä olevia makrovakauspoliittisia toimenpiteitä, jotka vaikutukseltaan parhaiten vastaavat edellä mainittua vastavuoroisesti toteutettavaksi suositeltavaa toimenpidettä, ja muun muassa hyväksyvät direktiivin 2013/36/EU VII osaston 2 luvun IV jaksossa säädettyjä valvontatoimenpiteitä ja -valtuuksia. Suosituksena on, että asianomaiset viranomaiset hyväksyvät vastaavan toimenpiteen viimeistään neljän kuukauden kuluessa tämän suosituksen julkaisemisesta Euroopan unionin virallisessa lehdessä.

                           III.   Olennaisuuskynnys

                                 5.

                                 Toimenpidettä täydentää 2 miljardin euron laitoskohtainen olennaisuuskynnys, joka ohjaa toimenpidettä vastavuoroisesti toteuttavien asianomaisten viranomaisten mahdollista de minimis -periaatteen soveltamista.

                                 6.

                                 Suosituksen EJRK/2015/2 2.2.1 jakson mukaisesti asianomaisen jäsenvaltion asianomaiset viranomaiset voivat vapauttaa vastavuoroisuudesta yksittäisiä jäsenvaltiossa toimiluvan saaneita luottolaitoksia, jotka käyttävät sisäisen luottoluokituksen menetelmää ja joiden vähittäisvastuut, joiden vakuutena on Belgiassa sijaitsevaa kiinteää asunto-omaisuutta, ovat epäolennaisia ja jäävät alle 2 miljardin euron olennaisuuskynnyksen. Kun sovelletaan olennaisuuskynnystä, asianomaisten viranomaisten pitäisi seurata vastuiden olennaisuutta, ja suosituksena on, että Belgian toimenpidettä sovelletaan aikaisemmin vapautettuihin yksittäisiin jäsenvaltiossa toimiluvan saaneisiin luottolaitoksiin, jos 2 miljardin euron olennaisuuskynnys ylittyy.

                                 7.

                                 Jos ei ole yhtään luottolaitosta, jolla on toimilupa asianomaisissa jäsenvaltioissa ja sivuliikkeitä Belgiassa tai jolla on suoria vähittäisvastuita, joiden vakuutena on Belgiassa sijaitsevaa kiinteää asunto-omaisuutta, sekä joka käyttää sisäisen luottoluokituksen menetelmää ja jolla on vähintään 2 miljardin euron vastuut Belgian asuinkiinteistömarkkinoilla, asianomaisten jäsenvaltioiden asianomaiset viranomaiset voivat suosituksen EJRK/2015/2 2.2.1 jakson nojalla päättää, ettei vastavuoroisuutta toteuteta Belgian toimenpiteen osalta. Tässä tapauksessa asianomaisten viranomaisten pitäisi seurata vastuiden olennaisuutta, ja suosituksena on, että ne toteuttavat vastavuoroisuuden Belgian toimenpiteen osalta, jos sisäisen luottoluokituksen menetelmää käyttävä luottolaitos ylittää 2 miljardin euron kynnyksen.

                                 8.

                                 Suosituksen EJRK/2015/2 2.2.1 jakson mukaisesti 2 miljardin euron olennaisuuskynnys on suositeltu enimmäiskynnyksen taso. Vastavuoroisuuden toteuttavat asianomaiset viranomaiset saavat siis suositellun kynnyksen soveltamisen sijasta asettaa lainkäyttöalueilleen matalamman kynnyksen, jos se on asianmukaista, tai toteuttaa vastavuoroisuuden toimenpiteen osalta ilman olennaisuuskynnystä.

                        Ranska

                           Asetuksen (EU) N:o 575/2013 395 artiklan 1 kohdassa tarkoitetun suurten asiakasriskien rajoituksen tiukennus viiteen prosenttiin hyväksyttävästä pääomasta; tiukennus koskee vastuita liittyen Ranskassa sääntömääräisen kotipaikan omaaviin hyvin velkaantuneisiin suuriin yrityksiin ja sitä sovelletaan asetuksen (EU) N:o 575/2013 458 artiklan 2 kohdan d alakohdan ii alakohdan mukaisesti maailmanlaajuisen järjestelmän kannalta merkittäviin laitoksiin (G-SII-laitokset) ja muihin rahoitusjärjestelmän kannalta merkittäviin laitoksiin (O-SII-laitokset) varovaisuusperiaatteen mukaisen konsolidoinnin korkeimmalla tasolla;

                     I.   Toimenpiteen kuvaus

                                 1.

                                 Ranskan toimenpide, jota sovelletaan asetuksen (EU) N:o 458 artiklan 2 kohdan d alakohdan ii alakohdan mukaisesti varovaisuusperiaatteen mukaisen konsolidoinnin korkeimmalla konsolidointitasolla (ei siis alakonsolidointiryhmän tasolla) G-SII-laitoksiin ja O-SII-laitoksiin, merkitsee suurten asiakasriskien rajoituksen tiukentamista viiteen prosenttiin hyväksyttävästä pääomasta siten, että tiukennusta sovelletaan vastuisiin, jotka liittyvät Ranskassa sääntömääräisen kotipaikan omaaviin hyvin velkaantuneisiin suuriin yrityksiin.

                                 2.

                                 Yrityksellä tarkoitetaan yksityisoikeudellisia luonnollisia tai juridisia henkilöitä, joiden sääntömääräinen kotipaikka on Ranskassa ja jotka yksittäisen laitoksen tasolla ja korkeimmalla konsolidointitasolla kuuluvat yrityssektoriin, sellaisena kuin se on määritelty Euroopan parlamentin ja neuvoston asetuksen (EU) N:o 549/2013 (*1) liitteessä A olevassa 2.45 kohdassa.

                                 3.

                                 Toimenpidettä sovelletaan vastuisiin, jotka liittyvät Ranskassa kotipaikan omaaviin yrityksiin sekä vastuisiin, jotka liittyvät yrityskokonaisuuksiin, seuraavasti:

                                             a)

                                             sellaisten yritysten osalta, jotka kuuluvat yrityskokonaisuuteen, jonka sääntömääräinen kotipaikka korkeimmalla konsolidointitasolla on Ranskassa, toimenpidettä sovelletaan yhteenlaskettuihin nettomääräisiin vastuisiin, jotka liittyvät kokonaisuuteen ja kaikkiin kokonaisuuteen kuuluviin yhteisöihin asetuksen (EU) N:o 575/2013 4 artiklan 1 kohdan 39 alakohdan mukaisesti,

                                             b)

                                             sellaisten yritysten osalta, jotka kuuluvat yrityskokonaisuuteen, jonka sääntömääräinen kotipaikka korkeimmalla konsolidointitasolla on Ranskan ulkopuolella, toimenpidettä sovelletaan seuraavien nettomääräisten vastuiden yhteismäärään:

                                                         a.

                                                         vastuut liittyen yrityksiin, joiden sääntömääräinen kotipaikka on Ranskassa,

                                                         b.

                                                         vastuut liittyen Ranskassa tai ulkomailla oleviin yrityksiin, joihin i kohdassa tarkoitetuilla yrityksillä on asetuksen (EU) N:o 575/2013 4 artiklan 1 kohdan 39 alakohdassa tarkoitettu suora tai välillinen määräysvalta, ja

                                                         c.

                                                         vastuut liittyen Ranskassa tai ulkomailla oleviin yrityksiin, jotka ovat asetuksen (EU) N:o 575/2013 4 artiklan 1 kohdan 39 alakohdassa tarkoitetulla tavalla taloudellisesti riippuvaisia i kohdassa tarkoitetuista yrityksistä.

                                       Näin ollen toimenpidettä ei sovelleta sellaisiin yrityksiin, joilla ei ole sääntömääräistä kotipaikkaa Ranskassa, ja jotka eivät ole Ranskassa sääntömääräisen kotipaikan omaavan yrityksen tytäryhtiöitä tai suoran tai välillisen määräysvallan alaisia tai Ranskassa sääntömääräisen kotipaikan omaavasta yrityksestä taloudellisesti riippuvaisia.
                                 Asetuksen (EU) N:o 575/2013 395 artiklan 1 kohdan mukaisesti toimenpidettä sovelletaan sen jälkeen, kun huomioon on otettu luottoriskin vähentäminen ja vapautukset asetuksen (EU) N:o 575/2013 399–403 artiklan mukaisesti.

                                 4.

                                 G-SII-laitoksen tai O-SII-laitoksen on pidettävä Ranskassa sääntömääräisen kotipaikan omaavaa yritystä suurena, jos yritykseen tai 3 kohdassa tarkoitettuun yrityskokonaisuuteen liittyvä alkuperäinen riski on 300 miljoonaa euroa tai suurempi. Alkuperäisen riskin määrä lasketaan asetuksen (EU) N:o 575/2013 389 ja 390 artiklan perusteella ennen kuin huomioon on otettu luottoriskin vähentäminen ja vapautukset asetuksen (EU) N:o 575/2013 399–403 artiklan mukaisesti, komission täytäntöönpanoasetuksen (EU) N:o 680/2014 (*2) 9 artiklassa tarkoitettujen ilmoitusten mukaisesti.

                                 5.

                                 Yritys katsotaan hyvin velkaantuneeksi, jos sen vähimmäisomavaraisuusaste on enemmän kuin 100 prosenttia ja rahoituskulujen hoitokate on alle kolme korkeimmalla konsolidointitasolla laskettuna seuraavasti:

                                             (a)

                                             omavaraisuusaste on kokonaisvelan, josta on vähennetty käteisvarat, ja oman pääoman välinen suhde, ja

                                             (b)

                                             rahoituskulujen hoitokate on toisaalta arvonlisäyksen, johon on lisätty toiminta-avustukset ja vähennetty i) henkilöstömenot ii) toimintaan liittyvät verot ja tullit, iii) muut tavanomaiset nettotoimintakustannukset, joista on vähennetty nettokulut ja vastaavat maksut, sekä iv) poistot ja kuoletukset, sekä toisaalta korkojen ja vastaavien maksujen välinen suhde.

                                       Asteet lasketaan sovellettavien standardien mukaisesti määritettyjen kirjanpitoaggregaattien perusteella, siten kun ne on esitetty yrityksen taseessa, jonka laillistettu tilintarkastaja on tarvittaessa vahvistanut.

                           II.   Vastavuoroisuus

                                 6.

                                 Suosituksena on, että asianomaiset viranomaiset toteuttavat vastavuoroisesti Ranskan toimenpiteen soveltamalla sitä asianomaisen toimivaltaisen viranomaisen kotimaassa toimiluvan saaneisiin G-SII-laitoksiin ja O-SII-laitoksiin varovaisuusperiaatteen mukaisen konsolidoinnin korkeimmalla konsolidointitasolla.

                                 7.

                                 Jos samaa makrovakauspoliittista toimenpidettä ei ole käytettävissä asianomaisten viranomaisten lainkäyttöalueella suosituksen C 2 mukaisesti, suosituksena on, että asianomaiset viranomaiset soveltavat EJRK:tä kuultuaan sellaisia lainkäyttöalueellaan käytettävissä olevia makrovakauspoliittisia toimenpiteitä, jotka vaikutukseltaan parhaiten vastaavat edellä mainittua vastavuoroisesti toteutettavaksi suositeltavaa toimenpidettä. Suosituksena on, että asianomaiset viranomaiset hyväksyvät vastaavan toimenpiteen viimeistään kuuden kuukauden kuluessa tämän suosituksen julkaisemisesta Euroopan unionin virallisessa lehdessä.

                           III.   Olennaisuuskynnys

                                 8.

                                 Toimenpidettä täydentää yhdistetty olennaisuuskynnys, joka ohjaa toimenpidettä vastavuoroisesti toteuttavien asianomaisten viranomaisten mahdollista de minimis -periaatteen soveltamista; kynnys koostuu seuraavista osista:

                                             a)

                                             2 miljardin euron kynnysarvo, jota sovelletaan jäsenvaltiossa toimiluvan saaneisiin G-SII-laitoksiin ja O-SII-laitoksiin varovaisuusperiaatteen mukaisen konsolidoinnin korkeimmalla konsolidointitasolla Ranskan yrityssektoriin liittyvien alkuperäisten riskien kokonaismäärän osalta,

                                             b)

                                             300 miljoonan euron kynnysarvo, jota sovelletaan a kohdassa mainitun kynnyksen saavuttaneisiin tai ylittäviin jäsenvaltiossa toimiluvan saaneisiin G-SII-laitoksiin ja O-SII-laitoksiin seuraavien riskien osalta

                                                         i)

                                                         yksittäinen alkuperäinen riski, joka liittyy Ranskassa sääntömääräisen kotipaikan omaavaan yritykseen,

                                                         ii)

                                                         sellaisten alkuperäisten riskien yhteismäärä, jotka liittyvät yrityskokonaisuuteen, jonka sääntömääräinen kotipaikka korkeimmalla konsolidointitasolla on Ranskassa; laskettuna 3 kohdan a alakohdan mukaisesti,

                                                         iii)

                                                         sellaisten alkuperäisten riskien yhteismäärä, jotka liittyvät sääntömääräisen kotipaikan Ranskassa omaaviin yrityksiin, jotka kuuluvat yrityskokonaisuuteen, jonka sääntömääräinen kotipaikka korkeimmalla konsolidointitasolla on Ranskan ulkopuolella, sen mukaisesti mitä on ilmoitettu täytäntöönpanoasetuksen (EU) N:o 680/2014 liitteessä VIII olevissa lomakkeissa C 28.00 ja C 29.00,

                                             c)

                                             kynnysarvo, jonka suuruus on 5 prosenttia G-SII-laitosten ja O-SII-laitosten hyväksyttävästä pääomasta korkeimmalla konsolidointitasolla, jota sovelletaan b kohdassa täsmennettyihin riskeihin sen jälkeen kun huomioon on otettu luottoriskin vähentäminen ja vapautukset asetuksen (EU) N:o 575/2013 399–403 artiklan mukaisesti.

                                       Edellä b ja c kohdassa tarkoitettuja kynnysarvoja sovelletaan siihen katsomatta onko kyseessä oleva yhteisö tai yritys hyvin velkaantunut vai eikö.
                                 Edellä a ja b kohdassa tarkoitettu alkuperäisen riskin määrä lasketaan asetuksen (EU) N:o 575/2013 389 ja 390 artiklan perusteella ennen kuin huomioon on otettu luottoriskin vähentäminen ja vapautukset asetuksen (EU) N:o 575/2013 399–403 artiklan mukaisesti, komission täytäntöönpanoasetuksen (EU) N:o 680/2014 9 artiklassa tarkoitettujen ilmoitusten mukaisesti.

                                 9.

                                 Suosituksen EJRK/2015/2 2.2.1 kohdan mukaisesti, kyseessä olevien jäsenvaltioiden asianomaiset viranomaiset voivat vapauttaa asianomaisen viranomaisen kotimaassa toimiluvan saaneita G-SII-laitoksia ja O-SII-laitoksia varovaisen konsolidoinnin periaatteen mukaisella korkeimmalla konsolidointitasolla, edellyttäen että 8 kohdassa tarkoitettua yhdistettyä olennaisuuskynnystä ei rikota. Olennaisuuskynnystä soveltaessaan asianomaisten viranomaisten pitäisi seurata kotimaassaan toimiluvan saaneiden G-SII-laitosten ja O-SII laitosten sellaisten vastuiden olennaisuutta, jotka liittyvät Ranskan yrityssektoriin sekä kotimaassaan toimiluvan saaneiden G-SII-laitosten ja O-SII-laitosten vastuiden keskittymistä suuriin yrityksiin, joiden sääntömääräinen kotipaikka on Ranskassa; suosituksena on, että Ranskan toimenpidettä sovelletaan aikaisemmin vapautettuihin G-SII-laitoksiin ja O-SII-laitoksiin varovaisen konsolidoinnin periaatteen mukaisella korkeimmalla konsolidointitasolla, kun 8 kohdassa tarkoitettu yhdistetty olennaisuuskynnys rikotaan. Asianomaisia viranomaisia kehotetaan myös viestittämään niiden lainkäyttöalueella olevilla markkinaosapuolille systeemisestä riskistä, joka liittyy Ranskassa kotipaikan omaavien suurten yritysten lisääntyneeseen velkaantumiseen

                                 10.

                                 Jos kyseessä olevassa jäsenvaltiossa ei ole toimiluvan saaneita G-SII-laitoksia tai O-SII laitoksia, joilla on 8 kohdassa tarkoitetun olennaisuuskynnyksen ylittäviä vastuita liittyen Ranskan yrityssektoriin, kyseessä olevan jäsenvaltion asianomaiset viranomaiset voivat asetuksen EJRK/201572 2.2.1 kohdan perusteella päättää olla soveltamatta Ranskan toimenpidettä. Tässä tapauksessa asianomaisten viranomaisten pitäisi seurata kotimaassaan toimiluvan saaneiden G-SII-laitosten ja O-SII-laitosten sellaisten vastuiden olennaisuutta, jotka liittyvät Ranskan yrityssektoriin sekä kotimaassaan toimiluvan saaneiden G-SII-laitosten ja O-SII-laitosten vastuiden keskittymistä suuriin yrityksiin, joiden sääntömääräinen kotipaikka on Ranskassa; suosituksena on, että ne soveltavat Ranskan toimenpidettä vastavuoroisesti, kun G-SII-laitos tai O-SII laitos varovaisen konsolidoinnin periaatteen mukaisella korkeimmalla konsolidointitasolla ylittää 8 kohdassa tarkoitetun yhdistetyn olennaisuuskynnyksen. Asianomaisia viranomaisia kehotetaan myös viestittämään niiden lainkäyttöalueella olevilla markkinaosapuolille systeemisestä riskistä, joka liittyy Ranskassa kotipaikan omaavien suurten yritysten lisääntyneeseen velkaantumiseen

                                 11.

                                 Suosituksen EJRK/2015/2 2.2.1 jakson mukaisesti 8 kohdassa tarkoitettu yhdistetty olennaisuuskynnys on suositeltu enimmäiskynnyksen taso. Vastavuoroisuuden toteuttavat asianomaiset viranomaiset saavat siis suositellun kynnyksen soveltamisen sijasta asettaa lainkäyttöalueilleen matalamman kynnyksen, jos se on asianmukaista, tai toteuttaa vastavuoroisuuden toimenpiteen osalta ilman olennaisuuskynnystä.

                        Luxemburg

                           Luxemburgissa sijaitseviin asuinkiinteistöihin liittyviä uusia kiinnitysluottoja koskevat oikeudellisesti sitovat luototusasterajat, joita sovelletaan eri luotonottajaryhmiin seuraavasti:

                                 a)

                                       100 prosentin luototusasterajaa sovelletaan pääasiallisena asuntona käytettävän ensiasunnon ostajiin;

                                 b)

                                       90 prosentin luototusasterajaa sovelletaan muihin pääasiallisen asunnon ostajiin, eli muihin kuin ensiasunnon ostajiin. Tämä raja pannaan täytäntöön suhteellisuutta noudattaen portfoliokiintiön avulla. Tämä merkitsee sitä, että luotonantajien näille luotonottajille myöntämien uusien kiinnitysluottojen salkusta 15 prosenttia voi olla luottoja, joissa luototusaste on yli 90 prosenttia mutta alle 100 prosenttia;

                                 c)

                                       80 prosentin luototusasterajaa sovelletaan muihin kiinnitysluottoihin (sijoitusasuntosegmentti mukaan luettuna).

                           I.   Toimenpiteen kuvaus

                                 1.

                                 Luxemburgin viranomaiset ovat ottaneet käyttöön oikeudellisesti sitovat luototusasterajat, joita sovelletaan Luxemburgissa sijaitseviin asuinkiinteistöihin liittyviin kiinnitysluottoihin. Comité du Risque systémiquen (Luxemburgin järjestelmäriskikomitea) suosituksen (1) mukaisesti Commission de Surveillance du Secteur Financier (finanssialaa valvova viranomainen) (2), joka toimii yhteistyössä Banque centrale du Luxembourgin kanssa, on aktivoinut erilaiset luototusasterajat kolmelle luotonottajaryhmälle. Luototusasteen raja-arvot näille kolmelle ryhmälle ovat seuraavat:

                                             a)

                                             100 prosentin luototusasterajaa sovelletaan pääasiallisena asuntona käytettävän ensiasunnon ostajiin;

                                             b)

                                             90 prosentin luototusasterajaa sovelletaan muihin pääasiallisen asunnon ostajiin, eli muihin kuin ensiasunnon ostajiin. Tämä raja pannaan täytäntöön suhteellisuutta noudattaen portfoliokiintiön avulla. Tämä merkitsee sitä, että luotonantajien näille luotonottajille myöntämien uusien kiinnitysluottojen salkusta 15 prosenttia voi olla luottoja, joissa luototusaste on yli 90 prosenttia mutta alle 100 prosenttia;

                                             c)

                                             80 prosentin luototusasterajaa sovelletaan muihin kiinnitysluottoihin (sijoitusasuntosegmentti mukaan luettuna).

                                 2.

                                 Luototusaste on luoton myöntämishetken mukaan tarkasteltava luotonottajan asuinkiinteistövakuudellisten luottojen tai luottoerien määrän ja vakuutena olevan omaisuuden arvon välinen suhdeluku.

                                 3.

                                 Luototusastetta koskevia rajoituksia sovelletaan omistusoikeuden tyypistä (esim. täysi omistusoikeus, käyttöoikeus, pelkkä omistusoikeus) riippumatta.

                                 4.

                                 Toimenpidettä sovelletaan kaikkiin yksityisiin luotonottajiin, jotka ottavat kiinnitysluoton Luxemburgissa sijaitsevan asuinkiinteistön hankkimiseksi ei-kaupallisiin tarkoituksiin. Toimenpidettä sovelletaan myös silloin, kun luotonottaja käyttää kiinteistösijoitusyhtiön kaltaista oikeudellista rakennetta transaktion toteuttamista varten ja kun kyseessä on yhteinen hakemus. ”Asuinkiinteistö” käsittää rakentamiseen tarkoitetun maa-alueen riippumatta siitä, tapahtuuko rakennustyö välittömästi hankinnan jälkeen vai vuosia sen jälkeen. Toimenpidettä sovelletaan myös, jos luotonottajalle myönnetään luotto kiinteistöön hankkimiseksi pitkäaikaisella vuokrasopimuksella. Kiinteistön hankkiminen voi tapahtua omistajan käyttöä varten tai vuokrattavaksi.

                           II.   Vastavuoroisuus

                                 5.

                                 Suositetaan, että jäsenvaltiot, joiden luottolaitoksilla, vakuutuslaitoksilla ja ammattimaisilla luotonantajilla (kiinnitysluotonantajilla) on merkittäviä luottovastuita Luxemburgissa suorien rajat ylittävien luottojen muodossa, toteuttavat Luxemburgin toimenpiteen vastavuoroisesti lainkäyttöalueellaan. Jos samaa toimenpidettä ei ole käytettävissä niiden lainkäyttöalueella kaikkien merkityksellisten rajat ylittävien vastuiden osalta, asianomaisten viranomaisten olisi sovellettava käytettävissä olevia toimenpiteitä, jotka vaikutukseltaan vastaavat parhaiten aktivoitua makrovakauspoliittista toimenpidettä.

                                 6.

                                 Jäsenvaltioiden olisi ilmoitettava EJRK:lle, että ne soveltavat vastavuoroisesti Luxemburgin toimenpidettä tai de minimis -periaatteeseen perustuvaa vapautusta suosituksen EJRK/2015/2 suosituksen D mukaisesti. Ilmoitus olisi toimitettava viimeistään kuukauden kuluttua vastavuoroisuustoimenpiteen hyväksymisestä käyttäen EJRK:n verkkosivustolla julkaistua asianomaista mallia. EJRK julkaisee ilmoitukset EJRK:n verkkosivustolla ja tiedottaa näin yleisölle vastavuoroista toteuttamista koskevista kansallisista päätöksistä. Ilmoitusten julkaisu kattaa toimenpiteitä vastavuoroisesti soveltavien jäsenvaltioiden soveltamat vapautukset sekä niiden sitoutumisen aukkotilanteiden seurantaan ja tarvittaessa toimiin.

                                 7.

                                 Suosituksena on, että jäsenvaltiot toteuttavat toimenpiteen vastavuoroisesti kolmen kuukauden kuluessa tämän suosituksen julkaisemisesta Euroopan unionin virallisessa lehdessä.

                           III.   Olennaisuuskynnys

                                 8.

                                 Toimenpidettä täydennetään kahdella olennaisuuskynnyksellä, joilla ohjataan de minimis -periaatteen mahdollista soveltamista toimenpiteen vastavuoroisesti toteuttavissa jäsenvaltioissa: maakohtainen olennaisuuskynnys ja laitoskohtainen olennaisuuskynnys. Luxemburgiin myönnettävien rajatylittävien kiinnitysluottojen maakohtainen kynnysarvo on 350 miljoonaa euroa, joka vastaa noin yhtä prosenttia kotimaisista asuinkiinteistövakuudellisten luottojen markkinoista joulukuussa 2020. Luxemburgiin myönnettävien rajatylittävien kiinnitysluottojen laitoskohtainen kynnysarvo on 35 miljoonaa euroa, joka vastaa noin 0,1 prosenttia Luxemburgin kotimaisista asuinkiinteistövakuudellisten luottojen markkinoista joulukuussa 2020. Vastavuoroista tunnustamista edellytetään vain silloin, kun sekä maakohtaiset että laitoskohtaiset kynnysarvot ylittyvät.

                        Ruotsi

                           Riskipainojen vastuilla painotetun keskiarvon luottolaitoskohtainen 25 prosentin suuruinen alaraja, jota sovelletaan asetuksen (EU) N:o 575/2013 458 artiklan 2 kohdan d alakohdan vi alakohdan mukaisesti Ruotsissa asuvien velallisten vähittäisvastuista, joiden vakuutena on kiinteää omaisuutta, koostuvaan lainasalkkuun Ruotsissa toimiluvan saaneiden, sisäisten luottoluokitusten menetelmää käyttävien luottolaitosten osalta lakisääteisen pääoman määrää laskettaessa.

                     I.   Toimenpiteen kuvaus

                                 1.

                                 Ruotsin toimenpide, jota sovelletaan asetuksen (EU) N:o 575/2013 458 artiklan 2 kohdan d alakohdan vi alakohdan mukaisesti ja joka koskee Ruotsissa toimiluvan saaneita, sisäisten luottoluokitusten menetelmää käyttäviä luottolaitoksia, käsittää riskipainojen vastuilla painotetun keskiarvon luottolaitoskohtaisen 25 prosentin suuruisen alarajan, jota sovelletaan Ruotsissa asuvien velallisten vähittäisvastuista, joiden vakuutena on kiinteää omaisuutta, koostuvaan lainasalkkuun.

                                 2.

                                 Riskipainojen vastuilla painotettu keskiarvo on yksittäisten vastuiden riskipainojen keskiarvo, joka lasketaan asetuksen (EU) N:o 575/2013 154 artiklan mukaisesti, painotettuna asianomaisella vastuuarvolla.

                           II.   Vastavuoroisuus

                                 3.

                                 Asetuksen (EU) N:o 575/2013 458 artiklan 5 kohdan mukaisesti suosituksena on, että asianomaisten jäsenvaltioiden asianomaiset viranomaiset toteuttavat vastavuoroisesti Ruotsin toimenpiteen soveltamalla sitä jäsenvaltiossa toimiluvan saaneiden luottolaitosten Ruotsissa sijaitseviin sivuliikkeisiin, jotka käyttävät sisäisen luottoluokituksen menetelmää, suosituksen C 3 kohdassa täsmennetyssä määräajassa.

                                 4.

                                 Suosituksena on, että asianomaiset viranomaiset toteuttavat vastavuoroisesti Ruotsin toimenpiteen soveltamalla sitä jäsenvaltiossa toimiluvan saaneisiin luottolaitoksiin, jotka käyttävät sisäisen luottoluokituksen menetelmää ja joilla on Ruotsissa asuviin velallisiin liittyviä suoria vähittäisvastuita, joiden vakuutena on kiinteää omaisuutta. Suosituksen C 2 kohdan mukaisesti suosituksena on, että asianomaiset viranomaiset soveltavat suosituksen C 3 kohdassa täsmennetyssä määräajassa samaa toimenpidettä kuin aktivoiva viranomainen on toteuttanut Ruotsissa.

                                 5.

                                 Jos samaa makrovakauspoliittista toimenpidettä ei ole käytettävissä asianomaisten viranomaisten lainkäyttöalueella, suosituksena on, että asianomaiset viranomaiset soveltavat EJRK:tä kuultuaan sellaisia lainkäyttöalueellaan käytettävissä olevia makrovakauspoliittisia toimenpiteitä, jotka vaikutukseltaan parhaiten vastaavat edellä mainittua vastavuoroisesti toteutettavaksi suositeltavaa toimenpidettä. Suosituksena on, että asianomaiset viranomaiset hyväksyvät vastaavan toimenpiteen viimeistään neljän kuukauden kuluessa tämän suosituksen julkaisemisesta Euroopan unionin virallisessa lehdessä.

                           III.   Olennaisuuskynnys

                                 6.

                                 Toimenpidettä täydentää 5 miljardin Ruotsin kruunun (SEK) laitoskohtainen olennaisuuskynnys, joka ohjaa toimenpidettä vastavuoroisesti toteuttavien asianomaisten viranomaisten mahdollista de minimis -periaatteen soveltamista.

                                 7.

                                 Suosituksen EJRK/2015/2 2.2.1 jakson mukaisesti asianomaisen jäsenvaltion asianomaiset viranomaiset voivat vapauttaa vastavuoroisuudesta yksittäisiä jäsenvaltiossa toimiluvan saaneita luottolaitoksia, jotka käyttävät sisäisen luottoluokituksen menetelmää ja joiden Ruotsissa asuviin velallisiin liittyvät suorat vähittäisvastuut, joiden vakuutena on kiinteää omaisuutta, ovat epäolennaisia ja jäävät alle 5 miljardin Ruotsin kruunun olennaisuuskynnyksen. Kun sovelletaan olennaisuuskynnystä, asianomaisten viranomaisten pitäisi seurata vastuiden olennaisuutta, ja suosituksena on, että Ruotsin toimenpidettä sovelletaan aikaisemmin vapautettuihin yksittäisiin jäsenvaltiossa toimiluvan saaneisiin luottolaitoksiin, jos 5 miljardin Ruotsin kruunun olennaisuuskynnys ylittyy.

                                 8.

                                 Jos ei ole yhtään luottolaitosta, jolla on toimilupa asianomaisissa jäsenvaltioissa ja sivuliikkeitä Ruotsissa tai jolla on Ruotsissa asuviin velallisiin liittyviä suoria vähittäisvastuita, joiden vakuutena on kiinteää omaisuutta, ja joka käyttää sisäisen luottoluokituksen menetelmää ja jolla on Ruotsissa asuvilta velallisilta vähintään 5 miljardin Ruotsin kruunun vastuut, joiden vakuutena on kiinteää omaisuutta, asianomaisten jäsenvaltioiden asianomaiset viranomaiset voivat suosituksen EJRK/2015/2 2.2.1 jakson nojalla päättää, ettei vastavuoroisuutta toteuteta Ruotsin toimenpiteen osalta. Tässä tapauksessa asianomaisten viranomaisten pitäisi seurata vastuiden olennaisuutta, ja suosituksena on, että ne toteuttavat vastavuoroisuuden Ruotsin toimenpiteen osalta, jos sisäisen luottoluokituksen menetelmää käyttävä luottolaitos ylittää 5 miljardin Ruotsin kruunun kynnyksen.

                                 9.

                                 Suosituksen EJRK/2015/2 2.2.1 jakson mukaisesti 5 miljardin Ruotsin kruunun olennaisuuskynnys on suositeltu enimmäiskynnyksen taso. Vastavuoroisuuden toteuttavat asianomaiset viranomaiset saavat siis suositellun kynnyksen soveltamisen sijasta asettaa lainkäyttöalueilleen matalamman kynnyksen, jos se on asianmukaista, tai toteuttaa vastavuoroisuuden toimenpiteen osalta ilman olennaisuuskynnystä.

               (*1)  Euroopan parlamentin ja neuvoston asetus (EU) N:o 549/2013, annettu 21 päivänä toukokuuta 2013, Euroopan kansantalouden tilinpito- ja aluetilinpitojärjestelmästä Euroopan unionissa (EUVL L 174, 26.6.2013, s. 1).

               (*2)  Komission täytäntöönpanoasetus (EU) N:o 680/2014, annettu 16 päivänä huhtikuuta 2014, Euroopan parlamentin ja neuvoston asetuksen (EU) N:o 575/2013 mukaisista laitosten vakavaraisuusvalvontaan liittyvää raportointia koskevista teknisistä täytäntöönpanostandardeista (EUVL L 191, 28.6.2014, s. 1).”

               (1)  Recommandation du comité du risque systémique du 9 novembre 2020 relative aux crédits portant sur des biens immobiliers à usage résidentiel situés sur le territoire du Luxembourg (CRS/2020/005).

               (2)  CSSF Regulation N.20-08 du 3 décembre 2020 fixant des conditions pour l’octroi de crédits relatifs à des biens immobiliers à usage résidentiel situés sur le territoire du Luxembourg.


title: Neuvoston suositus (EU) 2021/2150, annettu 2 päivänä joulukuuta 2021, EU:hun suuntautuvaa muuta kuin välttämätöntä matkustamista koskevasta väliaikaisesta rajoituksesta ja sen mahdollisesta poistamisesta annetun neuvoston suosituksen (EU) 2020/912 muuttamisesta

text:
                  6.12.2021

                  FI

                  Euroopan unionin virallinen lehti

                  L 434/8

         NEUVOSTON SUOSITUS (EU) 2021/2150,
         annettu 2 päivänä joulukuuta 2021,
         EU:hun suuntautuvaa muuta kuin välttämätöntä matkustamista koskevasta väliaikaisesta rajoituksesta ja sen mahdollisesta poistamisesta annetun neuvoston suosituksen (EU) 2020/912 muuttamisesta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 77 artiklan 2 kohdan b ja e alakohdan sekä 292 artiklan ensimmäisen ja toisen virkkeen,
         sekä katsoo seuraavaa:

                     (1)

                     Neuvosto hyväksyi 30 päivänä kesäkuuta 2020 suosituksen EU:hun suuntautuvaa muuta kuin välttämätöntä matkustamista koskevasta väliaikaisesta rajoituksesta ja sen mahdollisesta poistamisesta (1), jäljempänä ’neuvoston suositus’.

                     (2)

                     Tämän jälkeen neuvosto on hyväksynyt suositukset (EU) 2020/1052 (2), (EU) 2020/1144 (3), (EU) 2020/1186 (4), (EU) 2020/1551 (5), (EU) 2020/2169 (6), (EU) 2021/89 (7), (EU) 2021/132 (8), (EU) 2021/767 (9), (EU) 2021/892 (10), (EU) 2021/992 (11), (EU) 2021/1085 (12), (EU) 2021/1170 (13), (EU) 2021/1346 (14), (EU) 2021/1459 (15), (EU) 2021/1712 (16), (EU) 2021/1782 (17), (EU) 2021/1896 (18), (EU) 2021/1945 (19) ja (EU) 2021/2022 (20), joilla muutettiin EU:hun suuntautuvaa muuta kuin välttämätöntä matkustamista koskevasta väliaikaisesta rajoituksesta ja sen mahdollisesta poistamisesta annettua neuvoston suositusta (EU) 2020/912.

                     (3)

                     Neuvosto hyväksyi 20 päivänä toukokuuta 2021 suosituksen (EU) 2021/816 EU:hun suuntautuvaa muuta kuin välttämätöntä matkustamista koskevasta väliaikaisesta rajoituksesta ja sen mahdollisesta poistamisesta annetun neuvoston suosituksen (EU) 2020/912 muuttamisesta (21) päivittääkseen kriteerejä, joiden perusteella arvioidaan, onko muu kuin välttämätön matkustaminen kolmansista maista turvallista ja voidaanko se hyväksyä.

                     (4)

                     Neuvoston suosituksessa todetaan, että jäsenvaltioiden olisi purettava EU:hun suuntautuvaa muuta kuin välttämätöntä matkustamista koskeva väliaikainen rajoitus koordinoidusti vaiheittain 1 päivästä heinäkuuta 2020 alkaen neuvoston suosituksen liitteessä I lueteltujen kolmansien maiden asukkaiden osalta. Neuvoston olisi joka toinen viikko tarkasteltava uudelleen ja tarvittaessa päivitettävä liitteessä I olevaa kolmansien maiden luetteloa kuultuaan tiiviisti komissiota ja asiaankuuluvia EU:n virastoja ja yksiköitä neuvoston suosituksessa tarkoitettuihin menetelmiin, kriteereihin ja tietoihin perustuvan kokonaisarvioinnin jälkeen.

                     (5)

                     Neuvostossa on käyty tämän jälkeen keskusteluja liitteessä I olevan kolmansien maiden luettelon tarkistamisesta kuullen tiiviisti komissiota ja asiaankuuluvia EU:n virastoja ja yksiköitä ja noudattaen neuvoston suosituksessa, sellaisena kuin se on muutettuna suosituksella (EU) 2021/816, esitettyjä kriteereitä ja menetelmiä. Keskustelujen perusteella liitteessä I olevaa kolmansien maiden luetteloa olisi muutettava. Erityisesti Jordania ja Namibia olisi poistettava luettelosta.

                     (6)

                     Rajavalvonta ei ole ainoastaan niiden jäsenvaltioiden edun mukaista, joiden ulkorajoilla sitä toteutetaan, vaan myös kaikkien sisärajavalvonnan lakkauttaneiden jäsenvaltioiden edun mukaista. Jäsenvaltioiden olisi sen vuoksi varmistettava ulkorajoilla toteutettavien toimenpiteiden koordinointi Schengen-alueen moitteettoman toiminnan varmistamiseksi. Tätä varten jäsenvaltioiden olisi jatkettava 2 päivästä joulukuuta 2021 alkaen EU:hun suuntautuvaa muuta kuin välttämätöntä matkustamista koskevan väliaikaisen rajoituksen purkamista koordinoidusti neuvoston suosituksen liitteessä I, sellaisena kuin se on muutettuna tällä suosituksella, lueteltujen kolmansien maiden, erityishallintoalueiden ja muiden yhteisöjen ja alueellisten viranomaisten asukkaiden osalta.

                     (7)

                     Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevien 1 ja 2 artiklan mukaisesti Tanska ei osallistu tämän suosituksen hyväksymiseen, suositus ei sido Tanskaa eikä sitä sovelleta Tanskaan. Koska tällä suosituksella kehitetään Schengenin säännöstöä, Tanska päättää mainitun pöytäkirjan 4 artiklan mukaisesti kuuden kuukauden kuluessa siitä, kun neuvosto on hyväksynyt tämän suosituksen, paneeko se suosituksen täytäntöön.

                     (8)

                     Tällä suosituksella kehitetään niitä Schengenin säännöstön määräyksiä, joihin Irlanti ei osallistu neuvoston päätöksen 2002/192/EY (22) mukaisesti; Irlanti ei sen vuoksi osallistu tämän suosituksen hyväksymiseen, suositus ei sido Irlantia eikä sitä sovelleta Irlantiin.

                     (9)

                     Islannin ja Norjan osalta tällä suosituksella kehitetään niitä Schengenin säännöstön määräyksiä, joita tarkoitetaan Euroopan unionin neuvoston sekä Islannin tasavallan ja Norjan kuningaskunnan välisessä sopimuksessa viimeksi mainittujen osallistumisesta Schengenin säännöstön täytäntöönpanoon, soveltamiseen ja kehittämiseen ja jotka kuuluvat neuvoston päätöksen 1999/437/EY (23) 1 artiklan A kohdassa tarkoitettuun alaan.

                     (10)

                     Sveitsin osalta tällä suosituksella kehitetään niitä Schengenin säännöstön määräyksiä, joita tarkoitetaan Euroopan unionin, Euroopan yhteisön ja Sveitsin valaliiton välisessä sopimuksessa Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen ja jotka kuuluvat päätöksen 1999/437/EY (24) 1 artiklan A kohdassa, luettuna yhdessä neuvoston päätöksen 2008/146/EY (25) 3 artiklan kanssa, tarkoitettuun alaan.

                     (11)

                     Liechtensteinin osalta tällä suosituksella kehitetään niitä Schengenin säännöstön määräyksiä, joita tarkoitetaan Euroopan unionin, Euroopan yhteisön, Sveitsin valaliiton ja Liechtensteinin ruhtinaskunnan välisessä pöytäkirjassa Liechtensteinin ruhtinaskunnan liittymisestä Euroopan unionin, Euroopan yhteisön ja Sveitsin valaliiton väliseen sopimukseen Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen ja jotka kuuluvat päätöksen 1999/437/EY (26) 1 artiklan A kohdassa, tarkasteltuna yhdessä päätöksen 2011/350/EU (27) 3 artiklan kanssa, tarkoitettuun alaan,

               ON ANTANUT TÄMÄN SUOSITUKSEN:
         Muutetaan EU:hun suuntautuvaa muuta kuin välttämätöntä matkustamista koskevasta väliaikaisesta rajoituksesta ja sen mahdollisesta poistamisesta annettu neuvoston suositus (EU) 2020/912, sellaisena kuin se on muutettuna suosituksilla (EU) 2020/1052, (EU) 2020/1144, (EU) 2020/1186, (EU) 2020/1551, (EU) 2020/2169, (EU) 2021/89, (EU) 2021/132, (EU) 2021/767, (EU) 2021/816, (EU) 2021/892, (EU) 2021/992, (EU) 2021/1085, (EU) 2021/1170, (EU) 2021/1346, (EU) 2021/1459, (EU) 2021/1712, (EU) 2021/1782, (EU) 2021/1896, (EU) 2021/1945 ja (EU) 2021/2022, seuraavasti:

                     1)

                     Korvataan neuvoston suosituksen 1 kohdan ensimmäinen kappale seuraavasti:

                                 ”1.

                                 Jäsenvaltioiden olisi purettava EU:hun suuntautuvaa muuta kuin välttämätöntä matkustamista koskeva väliaikainen rajoitus koordinoidusti vaiheittain 2 päivästä joulukuuta 2021 alkaen liitteessä I lueteltujen kolmansien maiden asukkaiden osalta.”

                     2)

                     Korvataan suosituksen liite I seuraavasti:

                           ”LIITE I
                           Kolmannet maat, erityishallintoalueet ja muut yhteisöt ja alueelliset viranomaiset, joiden asukkaisiin EU:hun suuntautuvaa muuta kuin välttämätöntä matkustamista koskeva ulkorajoilla sovellettava väliaikainen rajoitus ei saisi vaikuttaa:
                           I   VALTIOT

                                       1.

                                       ARGENTIINA

                                       2.

                                       AUSTRALIA

                                       3.

                                       BAHRAIN

                                       4.

                                       KANADA

                                       5.

                                       CHILE

                                       6.

                                       KOLUMBIA

                                       7.

                                       INDONESIA

                                       8.

                                       KUWAIT

                                       9.

                                       UUSI-SEELANTI

                                       10.

                                       PERU

                                       11.

                                       QATAR

                                       12.

                                       RUANDA

                                       13.

                                       SAUDI-ARABIA

                                       14.

                                       ETELÄ-KOREA

                                       15.

                                       YHDISTYNEET ARABIEMIIRIKUNNAT

                                       16.

                                       URUGUAY

                                       17.

                                       KIINA (*)

                                 II   KIINAN KANSANTASAVALLAN ERITYISHALLINTOALUEET

                           Hongkongin erityishallintoalue
                           Macaon erityishallintoalue
                           III   YHTEISÖT JA ALUEELLISET VIRANOMAISET, JOITA VÄHINTÄÄN YKSI JÄSENVALTIO EI TUNNUSTA VALTIOIKSI

                           Taiwan

                        (*)  edellyttäen, että vastavuoroisuus vahvistetaan"

            Tehty Brysselissä 2 päivänä joulukuuta 2021.

                  Neuvoston puolesta

                  Puheenjohtaja

               J. VRTOVEC

            (1)  EUVL L 208I, 1.7.2020, s. 1.

            (2)  EUVL L 230, 17.7.2020, s. 26.

            (3)  EUVL L 248, 31.7.2020, s. 26.

            (4)  EUVL L 261, 11.8.2020, s. 83.

            (5)  EUVL L 354, 26.10.2020, s. 19.

            (6)  EUVL L 431, 21.12.2020, s. 75.

            (7)  EUVL L 33, 29.1.2021, s. 1.

            (8)  EUVL L 41, 4.2.2021, s. 1.

            (9)  EUVL L 165I, 11.5.2021, s. 66.

            (10)  EUVL L 198, 4.6.2021, s. 1.

            (11)  EUVL L 221, 21.6.2021, s. 12.

            (12)  EUVL L 235, 2.7.2021, s. 27.

            (13)  EUVL L 255, 16.7.2021, s. 3.

            (14)  EUVL L 306, 31.8.2021, s. 4.

            (15)  EUVL L 320, 10.9.2021, s. 1.

            (16)  EUVL L 341, 24.9.2021, s. 1.

            (17)  EUVL L 360, 11.10.2021, s. 128.

            (18)  EUVL L 388, 3.11.2021, s. 1.

            (19)  EUVL L 397, 10.11.2021, s. 28.

            (20)  EUVL L 413, 19.11.2021, s. 37.

            (21)  EUVL L 182, 21.5.2021, s. 1.

            (22)  Neuvoston päätös 2002/192/EY, tehty 28 päivänä helmikuuta 2002, Irlannin pyynnöstä saada osallistua joihinkin Schengenin säännöstön määräyksiin (EYVL L 64, 7.3.2002, s. 20).

            (23)  EYVL L 176, 10.7.1999, s. 31.

            (24)  EUVL L 53, 27.2.2008, s. 52.

            (25)  Neuvoston päätös 2008/146/EY, tehty 28 päivänä tammikuuta 2008, Euroopan unionin, Euroopan yhteisön ja Sveitsin valaliiton välisen, Sveitsin valaliiton osallistumista Schengenin säännöstön täytäntöönpanoon, soveltamiseen ja kehittämiseen koskevan sopimuksen tekemisestä Euroopan yhteisön puolesta (EUVL L 53, 27.2.2008, s. 1).

            (26)  EUVL L 160, 18.6.2011, s. 21.

            (27)  Neuvoston päätös 2011/350/EU, annettu 7 päivänä maaliskuuta 2011, Liechtensteinin ruhtinaskunnan liittymisestä Euroopan unionin, Euroopan yhteisön ja Sveitsin valaliiton väliseen sopimukseen, joka koskee Sveitsin valaliiton osallistumista Schengenin säännöstön täytäntöönpanoon, soveltamiseen ja kehittämiseen, Euroopan unionin, Euroopan yhteisön, Sveitsin valaliiton ja Liechtensteinin ruhtinaskunnan välillä tehtävän pöytäkirjan tekemisestä Euroopan unionin puolesta, siltä osin kuin kyse on tarkastusten poistamisesta sisärajoilta ja henkilöiden liikkumisesta rajojen yli (EUVL L 160, 18.6.2011, s. 19).


title: Komission suositus (EU) 2022/210, annettu 8 päivänä helmikuuta 2022, yhteisestä unionin välineistöstä puolijohdepulan korjaamiseksi ja EU:n mekanismista puolijohde-ekosysteemin seurantaa varten

text:
               17.2.2022

               FI

               Euroopan unionin virallinen lehti

               L 35/17

      KOMISSION SUOSITUS (EU) 2022/210,
      annettu 8 päivänä helmikuuta 2022,
      yhteisestä unionin välineistöstä puolijohdepulan korjaamiseksi ja EU:n mekanismista puolijohde-ekosysteemin seurantaa varten
      EUROOPAN KOMISSIO, joka
      ottaa huomioon Euroopan unionin toiminnasta tehdyn sopimuksen ja erityisesti sen 292 artiklan,
      sekä katsoo seuraavaa:

                  (1)

                  Puolijohteet ovat olennaisen tärkeitä nykyaikaisen talouden ja yhteiskunnan toiminnalle. Kuluneen vuoden aikana unionissa on ilmennyt ennennäkemättömiä häiriöitä puolijohteiden tarjonnassa, mikä on aiheuttanut vakavia viivästyksiä ja kielteisiä vaikutuksia tärkeille talouden aloille ja johtanut viivästyksiin kriittisten alojen keskeisten tuotteiden, kuten lääkinnällisten ja diagnostisten laitteiden, korjauksessa ja huollossa.

                  (2)

                  On siis olemassa vaara, että nykyinen puolijohdepula ja sen heijastusvaikutukset haittaavat kriittisiä aloja, kuten terveydenhuoltoa, liikennettä, energia-alaa, puolustusalaa, turvallisuusalaa ja avaruusalaa. Unionin vihreä ja digitaalinen siirtymä on vaarassa viivästyä.

                  (3)

                  Tätä taustaa vasten komission ehdotuksella Euroopan parlamentin ja neuvoston asetukseksi toimenpidekehyksestä Euroopan puolijohde-ekosysteemin vahvistamiseksi (sirusäädös) (1) pyritään parantamaan unionin kykyä selviytyä puolijohteiden toimitusketjun häiriöistä, edistämään valmiuksien kehittämistä kehittyneen valmistuksen, suunnittelun ja järjestelmäintegroinnin sekä huipputason teollisen valmistuksen alalla unionissa, korjaamaan akuuttia osaamisvajetta, lisäämään pätevän työvoiman määrää sekä tukemaan häiriönsietokykyisen ja dynaamisen puolijohde-ekosysteemin luomista unionissa. Unioni on sitoutunut digitaalista vuosikymmentä koskevassa toimintapoliittisessa ohjelmassa (2) esitettyyn strategiseen tavoitteeseen, jonka mukaan sen osuus maailman huipputason innovatiivisten ja kestävien puolijohteiden tuotannosta on arvossa laskettuna vähintään 20 prosenttia vuoteen 2030 mennessä.

                  (4)

                  Tämä suositus täydentää ehdotettua asetusta. Se on välittömästi käyttöön saatava keino, jonka avulla unioni voi reagoida nopeasti ja koordinoidusti nykyiseen pulaan. Tätä varten siinä ehdotetaan koordinointimekanismin perustamista, jotta voidaan keskustella ja päättää oikea-aikaisista ja oikeasuhteisista toimista kriisiin vastaamiseksi.

                  (5)

                  Puolijohteiden toimitusketjun rakenteellisten puutteiden vuoksi siinä suositellaan lisäksi toimenpiteitä, joilla mahdollistetaan puolijohteiden arvoketjun koordinoitu seuranta keskittyen riskeihin, jotka voivat häiritä puolijohteiden tarjontaa, vaarantaa sen tai vaikuttaa siihen kielteisesti. Näillä toimenpiteillä on määrä valmistella asetuksessa ehdotettua puolijohteiden toimitusketjun pysyvää seurantamekanismia ja mahdollistaa sen perustaminen.

                  (6)

                  Komissio on perustanut puolijohteita käsittelevän eurooppalaisen asiantuntijaryhmän tämän suosituksen täytäntöönpanoa varten. Asiantuntijaryhmä toimii jäsenvaltioiden välisen koordinoinnin foorumina ja antaa komissiolle neuvoja ja apua tulevan asetuksen täytäntöönpanossa. Asetuksella perustettava eurooppalainen puolijohdekomitea ottaa hoitaakseen asiantuntijaryhmän tehtävät.

                  (7)

                  Asiantuntijaryhmän on määrä helpottaa jäsenvaltioiden ja komission välistä nopeaa ja tuloksellista tietojenvaihtoa sellaisista markkinoiden kehityssuunnista, jotka aiheuttavat konkreettisen saatavuusriskin unionissa, ja edistää yhdenmukaista ja koordinoitua reagointia kriisiin.

                  (8)

                  Ensimmäisenä toimenpiteenä suositellaan, että jäsenvaltiot pyytävät tietoja yrityksiä edustavilta organisaatioilta tai tarvittaessa yksittäisiltä puolijohteiden ja laitteiden valmistajilta. Tämä parantaisi asiantuntijaryhmän valmiuksia määritellä ja räätälöidä mahdollisia kriisinhallintatoimenpiteitä. Kerättyjen tietojen olisi koskettava tuotantovalmiutta, tuotantokapasiteettia ja nykyisiä ensisijaisia häiriöitä ja pullonkauloja. Kaikessa tietojen keräämisessä tai vaihtamisessa olisi noudatettava tietojen yhteiskäyttöä ja luottamuksellisuutta koskevia sovellettavia sääntöjä.

                  (9)

                  Tähän suositukseen sisältyy ehdotuksia kriisinhallintatoimenpiteiksi, joista jäsenvaltioita pyydetään keskustelemaan ja joiden käyttöä niitä kehotetaan harkitsemaan silloin, kun se on tarkoituksenmukaista ja oikeasuhteista.

                  (10)

                  Jos nyt käsillä olevan kriisin arviointi antaa siihen aihetta, jäsenvaltiot voisivat harkita sellaisen vuoropuhelun aloittamista, jossa unioniin sijoittautuneita puolijohdevalmistajia pyydetään asettamaan etusijalle sopimukset sellaisten yritysten kanssa, jotka toimittavat tuotteita kriittisille aloille, jotta varmistetaan näiden alojen toiminnan jatkuvuus.

                  (11)

                  Lisäksi, jos se on nyt käsillä olevan kriisin arvioinnin perusteella tarkoituksenmukaista, jäsenvaltiot voivat harkita, että ne valtuuttavat komission hankkimaan tiettyjä tuotteita niiden puolesta vipuvaikutuksen luomiseksi komission ostovoiman avulla ja toimitusten varmistamiseksi yleisen edun kannalta kriittisille aloille.

                  (12)

                  Jäsenvaltioita kannustetaan myös arvioimaan, olisiko unionin valvottava tiettyjen tuotteiden vientiä, jotta voidaan varmistaa toimitukset sisämarkkinoille. Jos ne katsovat, että tällaiset suojatoimenpiteet ovat asianmukaisia, tarpeellisia ja oikeasuhteisia, ne voivat keskustella asiasta ja pyytää komissiota arvioimaan, täyttyvätkö Euroopan parlamentin ja neuvoston asetuksen (EU) 2015/479 (3) mukaiset vientiä koskevien suojatoimenpiteiden edellytykset.

                  (13)

                  Suositelluissa seurantatoimissa olisi noudatettava ennakoinnin, koordinoinnin ja varautumisen periaatteita, jotta voidaan perustaa varhaisvaroitusjärjestelmä puolijohdekriisien ehkäisemiseksi ja unionin puolijohde-ekosysteemin vahvistamiseksi. Tätä varten jäsenvaltioita pyydetään keskustelemaan puolijohteita käsittelevässä eurooppalaisessa asiantuntijaryhmässä asianmukaisista varhaisvaroitusindikaattoreista, jotta voidaan ennakoida tulevaa pulaa puolijohteiden toimitusketjussa.

                  (14)

                  Tarvitaan perusteellista lisäarviointia riskeistä, jotka voivat häiritä arvoketjua, vaarantaa sen tai vaikuttaa siihen kielteisesti, mukaan lukien unionin ulkopuolelta tulevien toimitusten alkuperä ja lähteet. Sen vuoksi suositellaan, että jäsenvaltiot keräävät asiaa koskevia tietoja ja tekevät yhteistyötä, jotta komissio voi laatia yhteisen riskinarvioinnin puolijohteiden arvoketjusta unionissa. Riskinarvioinnin laadinnassa huomioon otettavat tekijät olisi määriteltävä.

                  (15)

                  Komissio esittää asetusehdotuksessaan koordinoitua seurantaa ja kriisinhallintaa varten pysyvää ja sitovaa mekanismia, joka perustuu tässä suosituksessa ehdotettuihin toimenpiteisiin. Kun asetus tulee voimaan, tämä suositus voidaan kumota,

            ON ANTANUT TÄMÄN SUOSITUKSEN:
      1.   SUOSITUKSEN TARKOITUS

                  (1)

                  Tämän suosituksen tarkoituksena on mahdollistaa unionin nopea, tuloksellinen ja koordinoitu reagointi nykyiseen puolijohdepulaan ja tuleviin vastaaviin tilanteisiin.

                  (2)

                  Siksi tällä suosituksella mahdollistetaan seurantamekanismi, jossa otetaan huomioon puolijohteiden tarjonnan rakenteelliset puutteet sekä jatkuva riski pulan tai muiden merkittävien markkinahäiriöiden syntymisestä tulevaisuudessa.

                  (3)

                  Tätä varten suositellaan, että jäsenvaltiot tekevät yhteistyötä komission kanssa puolijohteita käsittelevän eurooppalaisen asiantuntijaryhmän puitteissa; ryhmä koordinoi välittömiä kriisitoimia ja toimii foorumina puolijohteiden arvoketjun seurannalle keskittyen riskeihin, jotka voivat häiritä puolijohteiden tarjontaa, vaarantaa sen tai vaikuttaa siihen kielteisesti.

            2.   MÄÄRITELMÄT

                  (4)

                  Tässä suosituksessa sovelletaan asetusehdotuksessa esitettyjä määritelmiä.

            3.   PUOLIJOHTEITA KÄSITTELEVÄ EUROOPPALAINEN ASIANTUNTIJARYHMÄ

                  (5)

                  Suositellaan, että jäsenvaltiot panevat tämän suosituksen täytäntöön puolijohteita käsittelevän eurooppalaisen asiantuntijaryhmän kautta. Tällöin sovelletaan kyseisen asiantuntijaryhmän yleistä työjärjestystä.

            4.   VÄLITTÖMÄT KRIISITOIMET

                  (6)

                  Jäsenvaltioiden olisi kokoonnuttava kiireellisesti puolijohteita käsittelevässä eurooppalaisessa asiantuntijaryhmässä vaihtaakseen tietoja puolijohdekriisin nykytilanteesta kansallisilla markkinoillaan. Niiden olisi erityisesti arvioitava konkreettisia tuotteita ja markkinoita, joihin pula vaikuttaa, sekä keskusteltava kansallisella tasolla toteutetuista varautumistoimenpiteistä.

                  (7)

                  Jäsenvaltioiden olisi pyydettävä yrityksiä edustavilta organisaatioilta tai tarvittaessa yksittäisiltä puolijohteiden ja laitteiden valmistajilta toimituskykyä koskevia tietoja, joihin voi sisältyä tietoja tuotantovalmiudesta, tuotantokapasiteetista ja nykyisistä ensisijaisista häiriöistä, jotta voidaan määritellä ja räätälöidä mahdollisia kriisinhallintatoimenpiteitä. Kaikessa tietojen keräämisessä tai vaihtamisessa olisi noudatettava tietojen yhteiskäyttöä ja luottamuksellisuutta koskevia sovellettavia sääntöjä.

                  (8)

                  Näiden tietojen perusteella jäsenvaltioita pyydetään arvioimaan asianmukaisia, tuloksellisia ja oikeasuhteisia kriisinhallintatoimenpiteitä kansallisella ja unionin tasolla (kriisivälineistö). Tällaisiin toimenpiteisiin voi kuulua yksi tai useampi seuraavista:

                              a)

                              käydään vuoropuhelua valmistajien kanssa ja pyydetään niitä asettamaan etusijalle kriisin kannalta merkityksellisten tuotteiden tuotanto, jotta varmistetaan kriittisten alojen toiminnan jatkuvuus;

                              b)

                              harkitaan tarvittaessa, että komissiolle annettaan valtuudet toimia yhteishankintayksikkönä kahden tai useamman jäsenvaltion puolesta kriisin kannalta merkityksellisten tuotteiden julkisissa hankinnoissa tietyillä kriittisillä aloilla;

                              c)

                              arvioidaan, olisiko unionin valvottava kriisin kannalta merkityksellisten tuotteiden vientiä, ja pyydetään komissiota arvioimaan, täyttyvätkö Euroopan parlamentin ja neuvoston asetuksen (EU) 2015/479 mukaiset vientiä koskevien suojatoimenpiteiden edellytykset;

                              d)

                              aloitetaan koordinoidut kuulemiset tai yhteistyö asianomaisten kolmansien maiden kanssa yhteistyöhön pohjautuvien ratkaisujen löytämiseksi toimitusketjun häiriöihin kansainvälisiä velvoitteita noudattaen. Tähän voi tarvittaessa sisältyä koordinointi asiaa käsittelevillä kansainvälisillä foorumeilla.

                  (9)

                  Koordinoidun lähestymistavan varmistamiseksi jäsenvaltioiden olisi ilmoitettava komissiolle hyvissä ajoin kaikista puolijohteiden toimitusketjua koskevista kansallisista toimenpiteistä.

            5.   SEURANTA

                  (10)

                  Jäsenvaltioiden olisi seurattava säännöllisesti puolijohteiden arvoketjua keskittyen riskeihin, jotka voivat häiritä puolijohteiden tarjontaa, vaarantaa sen tai vaikuttaa siihen kielteisesti.

                  (11)

                  Tätä varten jäsenvaltioiden olisi määriteltävä asianmukaiset varhaisvaroitusindikaattorit, jotta voidaan ennakoida puolijohteiden toimitusketjun tulevia häiriöitä.

                  (12)

                  Jäsenvaltioiden olisi toimitettava komissiolle tietoja sellaisten tekijöiden, suuntausten ja tapahtumien kartoittamista varten, jotka voivat johtaa puolijohteiden maailmanlaajuisessa arvoketjussa merkittäviin häiriöihin, joilla on vaikutuksia unionissa (unionin riskinarviointi). Huomioon otettavia merkityksellisiä tekijöitä voivat olla muun muassa seuraavat:

                              a)

                              sellaisten unionin puolijohdealan yritysten palvelujen tai tavaroiden saatavuus ja koskemattomuus, joiden toiminta on olennaista puolijohteiden toimitusketjun kannalta;

                              b)

                              erityyppisten puolijohteiden kysynnän vaihteluaste, myös suhteessa käytettävissä olevaan valmistuskapasiteettiin;

                              c)

                              puutteet ja pullonkaulat valmistuksessa, pakkaamisessa ja logistiikassa, mukaan lukien raaka-aineiden ja saatavilla olevan pätevän työvoiman puute;

                              d)

                              onnettomuudet, hyökkäykset, luonnonkatastrofit tai muut vakavat tapahtumat, jotka voivat vaikuttaa puolijohteiden toimitusketjuun;

                              e)

                              tekniset tai sääntelyyn tai ympäristöön liittyvät muutokset, jotka vähentävät valmistusmääriä;

                              f)

                              tarjonnan keskittyminen maantieteellisille alueille ja yrityksiin ottaen huomioon verkosto- ja lukkiutumisvaikutukset;

                              g)

                              kauppapolitiikan, tullitariffien, kaupan esteiden ja muiden kauppaan liittyvien toimenpiteiden vaikutukset;

                              h)

                              puolijohteiden aitous ja koskemattomuus, väärennettyjen puolijohteiden mahdollinen vaikutus;

                              i)

                              immateriaalioikeuksien tai liikesalaisuuksien loukkaaminen tai varkaudet.

                  (13)

                  Jäsenvaltioiden olisi yksilöitävä puolijohteiden tärkeimmät käyttäjäryhmät, erityisesti kriittisillä aloilla. Niiden olisi pyydettävä asiaankuuluvia sidosryhmäorganisaatioita, mukaan lukien toimialajärjestöt ja tärkeimpien käyttäjäryhmien edustajat, toimittamaan tietoja kysynnän epätyypillisestä kasvusta ja niiden toimitusketjun tunnetuista häiriöistä, mukaan lukien kriittisten puolijohteiden tai raaka-aineiden puute, keskimääräistä pidempi toimitusaika, jakeluviiveet ja poikkeukselliset hinnankorotukset.

                  (14)

                  Jäsenvaltioiden olisi välittömästi varoitettava komissiota, jos ne havaitsevat mahdollisen puolijohdetoimitusten häiriintymisen tai kysynnän epätyypillisen kasvun tai niillä on konkreettista ja luotettavaa tietoa muista riskitekijöistä tai -tapahtumista.

            6.   UUDELLEENTARKASTELU

                  (15)

                  Suositus voidaan kumota ehdotetun asetuksen voimaantulon jälkeen.

         Tehty Brysselissä 8 päivänä helmikuuta 2022.

               Komission puolesta

            Thierry BRETON

               Komission jäsen

         (1)  COM(2022) 46, 8.2.2022.

         (2)  Komission tiedonanto Euroopan parlamentille, neuvostolle, Euroopan talous- ja sosiaalikomitealle ja alueiden komitealle – 2030 digitaalinen kompassi: eurooppalainen lähestymistapa digitaalista vuosikymmentä varten, 9.3.2021, COM(2021) 118 final.

         (3)  Euroopan parlamentin ja neuvoston asetus (EU) 2015/479, annettu 11 päivänä maaliskuuta 2015, yhteisen vientimenettelyn käyttöönotosta (EUVL L 83, 27.3.2015, s. 34).